CELEX: 32021D1136
Language: lt
Date: 2021-06-30 00:00:00
Title: Komisijos įgyvendinimo sprendimas (ES) 2021/1136 2021 m. birželio 30 d. dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „UŽ KOSMETIKĄ BE GYVŪNŲ KANČIŲ IR EUROPĄ BE BANDYMŲ SU GYVŪNAIS“ (pranešta dokumentu Nr. C(2021) 4950) (Tekstas autentiškas tik anglų kalba)

2021 7 12   
               
               
                  LT
               
               
                  Europos Sąjungos oficialusis leidinys
               
               
                  L 246/1
               
            
         KOMISIJOS ĮGYVENDINIMO SPRENDIMAS (ES) 2021/1136
         2021 m. birželio 30 d.
         dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „UŽ KOSMETIKĄ BE GYVŪNŲ KANČIŲ IR EUROPĄ BE BANDYMŲ SU GYVŪNAIS“
         
            
               (pranešta dokumentu Nr. C(2021) 4950)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. balandžio 17 d. Europos Parlamento ir Tarybos reglamentą (ES) 2019/788 dėl Europos piliečių iniciatyvos (1), ypač į jo 6 straipsnio 2 ir 3 dalis,
         kadangi:
         
                     (1)
                  
                  
                     2021 m. gegužės 21 d. Komisijai buvo pateiktas prašymas užregistruoti Europos piliečių iniciatyvą „UŽ KOSMETIKĄ BE GYVŪNŲ KANČIŲ IR EUROPĄ BE BANDYMŲ SU GYVŪNAIS“;
                  
               
                     (2)
                  
                  
                     nurodyti tokie iniciatyvos tikslai: „Kai ES uždraudė kosmetikos bandymus su gyvūnais, ji tuo pat metu pažadėjo, kad Europoje gyvūnai nebekentės ir nebus žudomi dėl kosmetikos. Šis pažadas buvo sulaužytas. Valdžios institucijos vis dar reikalauja atlikti kosmetikos gaminiuose naudojamų sudedamųjų dalių bandymus su gyvūnais, o tai prieštarauja visuomenės lūkesčiams ir norams bei teisės aktų leidėjų ketinimams. Tačiau niekada neturėjome tokių galingų negyvūninių priemonių saugumui užtikrinti ar tokios auksinės galimybės iš esmės pakeisti žmonių ir aplinkos apsaugą. Europos Komisija privalo toliau drausti bandymus su gyvūnais ir griežtinti tokį draudimą, o taip pat nebenaudoti gyvūnų vertinant gaminio saugą.“;
                  
               
                     (3)
                  
                  
                     organizatorių grupė ragina Komisiją imtis šių veiksmų: 1) „Ginti draudimą atlikti bandymus su gyvūnais kosmetikos srityje ir siekti jo sugriežtinimo. Inicijuoti teisinius pokyčius, kuriais vartotojams, darbuotojams ir aplinkai būtų garantuojama, jog bandymai su gyvūnais nevykdomi niekada ir dėl jokių kosmetikos sudedamųjų dalių.“; 2) „Pertvarkyti ES cheminių medžiagų reglamentavimą. Užtikrinti, kad cheminės medžiagos būtų tvarkomos ir žmonių sveikata bei aplinka būtų saugomos nenustatant jokių naujų reikalavimų dėl bandymų su gyvūnais.“; 3) „Modernizuoti mokslą Europos Sąjungoje. Įsipareigoti pateikti pasiūlymą dėl teisės akto, kuriame būtų pateiktas veiksmų planas, kaip iki dabartinės Parlamento kadencijos pabaigos Europos Sąjungoje palaipsniui nutraukti visus bandymus su gyvūnais.“;
                  
               
                     (4)
                  
                  
                     priede pateikiama daugiau informacijos apie iniciatyvos dalyką, tikslus ir aplinkybes. Iniciatyva suskirstyta į tris dalis: „Pasauliui pavyzdį rodantis bandymų su gyvūnais ES kosmetikos gaminių sektoriuje ir prekybos tokiais gaminiais draudimas“, „Cheminių medžiagų reglamentavimo pertvarkymas“ ir „Mokslo modernizavimas Europos Sąjungoje“. Priede paaiškinama, kaip, pasak organizatorių, reikėtų pakeisti Europos Parlamento ir Tarybos reglamentus (EB) Nr. 1223/2009 (2) ir (EB) Nr. 1907/2006 (3) ir Europos Parlamento ir Tarybos direktyvą 2010/63/ES (4). Priede pateikiama bendroji informacija, kurioje visų pirma paaiškinama, kaip iniciatyva padėtų siekti Komisijos politinių tikslų, nustatytų Cheminių medžiagų strategijoje tvarumui užtikrinti (5) ir Europos žaliajame kurse (6). Priede taip pat siūloma Komisijai imtis paramos priemonių, pvz., užtikrinti galiojančių draudimų atlikti bandymus su gyvūnais taikymą arba parengti kosmetikos sudėtinių dalių bandymų strategiją, pagal kurią būtų naudojamos tik esamos vertinimo nenaudojant gyvūnų strategijos. Atrodo, kad tokios priemonės papildo pasiūlymus dėl teisės aktų, kuriuos Komisija raginama priimti, todėl jos gali būti laikomos tik papildomomis;
                  
               
                     (5)
                  
                  
                     organizatorių grupė taip pat pateikė papildomos informacijos politikos dokumente: jame yra išsamesnės informacijos apie tris pagrindinius iniciatyvos raginimus imtis veiksmų;
                  
               
                     (6)
                  
                  
                     tiek, kiek šia iniciatyva siekiama priimti priemones siekiant suderinti įstatymų ir reglamentų nuostatas arba administracinius veiksmus valstybėse narėse, kurios siekia sukurti veikiančią vidaus rinką, Komisijai yra suteikti įgaliojimai pagal Sutarties 114 straipsnį pateikti pasiūlymą dėl teisės akto;
                  
               
                     (7)
                  
                  
                     dėl tos priežasties jokia iniciatyvos dalis nėra akivaizdžiai nepatenkanti į Komisijos įgaliojimų pateikti Sąjungos teisės akto pasiūlymą siekiant įgyvendinti Sutartis sritį;
                  
               
                     (8)
                  
                  
                     ši išvada nedaro poveikio vertinimui dėl to, ar šiuo atveju būtų tenkinamos konkrečios faktinės ir esminės sąlygos, kad Komisija galėtų imtis veiksmų, be kita ko, proporcingumo ir suderinamumo su pagrindinėmis teisėmis, sąlygos;
                  
               
                     (9)
                  
                  
                     organizatorių grupė pateikė tinkamų įrodymų, kad ji atitinka Reglamento (ES) 2019/788 5 straipsnio 1 ir 2 dalyse nustatytus reikalavimus, ir pagal to reglamento 5 straipsnio 3 dalies pirmą pastraipą paskyrė asmenis ryšiams;
                  
               
                     (10)
                  
                  
                     šia iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti Europos Sąjungos sutarties 2 straipsnyje išdėstytoms Sąjungos vertybėms ir Europos Sąjungos pagrindinių teisių chartijoje įtvirtintoms teisėms;
                  
               
                     (11)
                  
                  
                     todėl iniciatyva „UŽ KOSMETIKĄ BE GYVŪNŲ KANČIŲ IR EUROPĄ BE BANDYMŲ SU GYVŪNAIS“ turėtų būti užregistruota,
                  
               PRIĖMĖ ŠĮ SPRENDIMĄ:
         
            1 straipsnis
            Europos piliečių iniciatyva „UŽ KOSMETIKĄ BE GYVŪNŲ KANČIŲ IR EUROPĄ BE BANDYMŲ SU GYVŪNAIS“ užregistruojama.
         
         
            2 straipsnis
            Šis sprendimas skirtas Europos piliečių iniciatyvos „UŽ KOSMETIKĄ BE GYVŪNŲ KANČIŲ IR EUROPĄ BE BANDYMŲ SU GYVŪNAIS“ organizatorių grupei, kuriai kaip kontaktiniai asmenys atstovauja Sabrina ENGEL ir Cezary WYSZYŃSKI.
         
         
            Priimta Briuselyje 2021 m. birželio 30 d.
            
               
                  Komisijos vardu
               
               Věra JOUROVÁ
               
                  Pirmininko pavaduotoja
               
            
         
         
            (1)  OL L 130, 2019 5 17, p. 55.
         
            (2)  2009 m. lapkričio 30 d. Europos Parlamento ir Tarybos reglamentas (EB) Nr. 1223/2009 dėl kosmetikos gaminių (OL L 342, 2009 12 22, p. 59).
         
            (3)  2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).
         
            (4)  2010 m. rugsėjo 22 d. Europos Parlamento ir Tarybos direktyva 2010/63/ES dėl mokslo tikslais naudojamų gyvūnų apsaugos, OL L 276, 2010 10 20, p. 33).
         
            (5)  2020 m. spalio 14 d. Komisijos komunikatas „Cheminių medžiagų strategija tvarumui užtikrinti. Aplinkos be toksinių medžiagų kūrimas“, COM(2020) 667 final;
         
            (6)  2019 m. gruodžio 11 d. Komisijos komunikatas „Europos žaliasis kursas“, COM(2019) 640 final;